Sagunt acollirà la novena edició del Festival del Còmic de la Comunitat Valenciana Splash els pròxims dies 18, 19 i 20 de novembre
08 de novembre 2022

![](/media/o0ch54m1/c_splash.jpg?width=850&height=566.9886363636364)

La novena edició del Festival del Còmic de la Comunitat Valenciana Splash torna els pròxims dies 18, 19 i 20 de novembre al Casal Jove del Port de Sagunt. El festival, a més de comptar amb les més prestigioses editorials nacionals i valencianes, i de més d'una quarantena d'autors i autores, oferirà cinema, música en directe, xarrades, la gala de premis, exposicions i tallers per a xiquets i xiquetes.

En este sentit, este matí han presentat la nova edició l'alcalde de Sagunt, Darío Moreno; el regidor de Joventut i Infància, Guillermo Sampedro i la directora general de Cultura i Patrimoni de la Conselleria d'Educació, Cultura i Esport, Carmen Amoraga, en el monestir de San Miquel dels Reis a València.

En esta edició com a novetat, el diumenge 20 de novembre s'ampliarà l'horari incloent la vesprada i l'autora de l'emblemàtic cartell Splash és la jove aragonesa Laura Rubio. L'activitat l'organitza la regidoria de Joventut i Infància de l'Ajuntament de Sagunt juntament amb la Conselleria d'Educació, Cultura i Esport.

Respecte a les exposicions, hi haurà una dedicada a una de les novel·les gràfiques de l'any, _Diez mil elefantes_ amb originals de Nzé Nsono Ebalé i l'autor valencià Pere Ortín. L'exposició d'humor serà a càrrec del Premi Humor Gràfic d'enguany, l'autor Riki Blanco, amb reproduccions de qualitat en format gran. Finalment, s'ha volgut homenatjar dos autors: Leopoldo Sánchez, amb una selecció de treballs triats pel seu fill i Jordi Coll, i l'exposició col·lectiva de Miguel Gallardo, la divertida _Profesor X-Gallardo._

Darío Moreno ha indicat que «**parlem d'un festival referent a la Comunitat Valenciana que ja porta nou edicions, totes a la nostra ciutat, perquè la nostra ciutat és cultura i el còmic també en tots els seus vessants, des de la novel·la gràfica a la tira humorística, el còmic ha guanyat en complexitat i en importància i ha de ser considerat com a tal, per això este festival autonòmic**».

En este sentit, Guillermo Sampedro ha assenyalat que este és un festival que «**en el seu moment va nàixer xicotet i humil però que estes últimes edicions s'ha fet un espai en el que és el circuit de la novel·la gràfica i el còmic de tot l'estat espanyol. Cada vegada va guanyant en importància i amb més artistes i més públic, i en esta novena edició es tracta d'anar consolidant el treball dels últims anys. Volem que el Splash continue sent la referència de la il·lustració i del còmic a la Comunitat Valenciana i apostarem pels artistes locals i valencians amb nom de referència com pot ser Jan, que és el creador de Súper López, que ens visitarà, i oferir un festival familiar dirigit, sobretot als més xicotets, però també a la resta de públic fins als 99 anys**».

Carmen Amoraga ha destacat que «**la col·laboració institucional entre la Generalitat i l'Ajuntament de Sagunt al llarg dels anys s'ha consolidat perquè les dos institucions tenim en comú la cerca per posar el focus en el talent local de la Comunitat Valenciana en el món del còmic i també de la presència femenina en este festival**».

Com ja és costum, el Festival del Còmic acollirà el dissabte 19 a la vesprada la Gala de Premis Splash i les persones interessades a assistir poden aconseguir la invitació a través d'este enllaç [https://www.notikumi.com/?q=splash](https://www.notikumi.com/?q=splash). A més, el Splash també compta amb 16 xarrades emmarcades en el cicle Xarrades Splash, que es desenvoluparan al llarg dels tres dies i que comptaran amb la presència dels autors i autores de còmic més rellevants del sector.

Així mateix, el festival també compta amb l'espai _Splash Kids/ Jove Splash_ per a les i els més xicotets, on hi haurà diferents activitats sobre el còmic, taller de xapes il·lustrades, taller de grafiti, jocs de taula, castells inflables i una zona de videojocs.

Quant als Premis Splash 2022, que s'entregaran el dissabte 19 a les 20.00 hores, el premi al millor àlbum nacional 2021 serà per a _Warburg & Beach_ de Jorge Carrión i Javier Olivares, i el premi al millor àlbum internacional 2021 per _Los grandes espacios_ de Catherine Meurisse. El premi ‘Entendre el present 2021’ serà per a _Todo bajo el Sol_ d'Ana Penyas i el Premi ‘Una vida de vinyetes’ per a Jan. Així mateix, el premi ‘Sento Llobell’ talent Jove serà per a Laura Rubio i el premi ‘Mass media’ per a Paco Hernández. Finalment, el premi ‘Divulgació Còmic’ per a Oscar Gual, el premi ‘Humor Gràfic’ a Riki Blanco i el premi ‘Millor guió’ _El Mecanismo_ de Gabi Beltrán.

Splash comptarà amb les actuacions musicals de _On és la festa?_ el divendres 18 a les 22.00 hores i amb _Prímital Prime_ el dissabte 19 a la mateixa hora. Respecte al cinema, el divendres serà el torn del documental _Carceller. El hombre que murió dos veces_ i el dissabte tindrà lloc el cinema d'animació d'adults _Flee_ i el matinal d'animació juvenil _Steamboy._

A més, l'alcalde de Sagunt ha explicat que «**nosaltres treballem particularment en dos àmbits que considerem importants, un parlar sobretot el que es dona a la Comunitat Valenciana, dels nostres artistes locals, que és importantíssim que els donem una espenta i en visibilitat perquè puguen treballar en este àmbit cultural. Un altre és l'àmbit femení, el de les dones, que lamentablement este sector és un sector molt masculinitzat i per això és important animar les artistes perquè puguen fer eixe pas cap avant i també secundar-les en visibilitat i potenciació dels seus treballs. En eixa doble línia nosaltres continuem treballant i avançant per a fer de Sagunt un referent cultural**».

D'altra banda, el regidor de Joventut i Infància ha apuntat que «**en el festival s'intenta complementar la presència d'entre 30 i 40 artistes amb actuacions musicals, teatre, exposicions i cinema, i sobretot amb estands d'allò més actual de la novel·la gràfica i el còmic. Confiem que el públic responga com sempre i s'anime els dies 18, 19 i 20 de novembre i que vinga al Casal Jove a veure el festival**».

Les editorials, llibreries i fanzines que exposen el seu material són: La Cúpula, Astiberri, Norma, Grafito, Cascaborra, G.P, Unrated, A.C,  Malavida,  Desfiladero,  Aleta,  Ponent Mon, Greyhskull, Garbuix, Tokyo Shop, Fandogamia, Libros Fugitivos, Cósmica, Letrablanka, Llibrería Bartleby, Penguin Random House, Somnis de Paper, Andana Gràfica, Comics de colección, Anillo de Sirio, Autsaider, Rey Mono, Llibrería Bangarang, HarperCollins Ibérica y Underbrain Cómics.

Els autors i autores que participen en el Splash 2022 són: Hermann, Jan, Laura Rubio,  Riki Blanco, Javier Olivares, Nadar,  Jorge Carrión, Pere Ortín, Mei, El Flores,  Núria Tamarit, Manuel Granell, Jordi Peidró, Pepe Gálvez, Carla Berrocal, Pedro Cifuentes, Sebas Martín, Ilu Ros, Javier Marquina, Olga Carmona, Juanarete Juan, Montse Mazorriaga, Roberto Morote, Luis Orús, Cristina Durán, Miguel Ángel Giner, Sento Llobell, Paco Hérnandez, Gema Overcarlos Xcar, Daniel Tomás, Pepa Pardo, Vicente Damián, José Fonollosa, Mr. Ed, Laura Pérez, Arnau López, Paco Zarco i Jordi Bayarri. Com _artist alley_ assistiràn: Chris Stygryt, Sergio Bleda, Don José Tomás, Edicions Anónimes, Suede Kento i Tamara García.

L'horari del Splash serà el divendres de 16.30 a 20.30, el dissabte de 10.30 a 14.00 i de 16.30 a 21.00, i finalment, el diumenge de 10.30 a 14.00 i de 16.30 a 20.00 hores. Per a més informació es pot consultar la web [www.splashsagunt.es](http://www.splashsagunt.es) o enviar un correu a [info@splashsagunt.es](mailto:info@splashsagunt.es) o [joventut@aytosagunto.es](mailto:joventut@aytosagunto.es). També es pot consultar la web [www.saguntjove.es](http://www.saguntjove.es)

*   [](http://www.facebook.com/sharer.php?u=https://aytosagunto.es/va/actualitat/sagunt-acollira-la-novena-edicio-del-festival-del-comic-de-la-comunitat-valenciana-splash-els-proxims-dies-18-19-i-20-de-novembre/ "Facebook")
*   [](http://twitter.com/share?url=https://aytosagunto.es/va/actualitat/sagunt-acollira-la-novena-edicio-del-festival-del-comic-de-la-comunitat-valenciana-splash-els-proxims-dies-18-19-i-20-de-novembre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acollira-la-novena-edicio-del-festival-del-comic-de-la-comunitat-valenciana-splash-els-proxims-dies-18-19-i-20-de-novembre/ "Linked In")
*   [](mailto:?body=https://aytosagunto.es/va/actualitat/sagunt-acollira-la-novena-edicio-del-festival-del-comic-de-la-comunitat-valenciana-splash-els-proxims-dies-18-19-i-20-de-novembre/)